Nov 26,2017
ప్రపంచ కుబేరుడు బిజోస్‌!
న్యూయార్క్‌ : ప్రపంచంలోనే అపర కుబేరుడుగా అమెజాన్‌ వ్యవస్థాపకుడు జెఫ్‌ బిజోస్‌ నిలిచాడు. ఇప్పటి వరకు ఈ తొలి స్థానంలో ఉన్న బిల్‌గేట్స్‌ను ఆయన దాటేశాడు. గత అక్టోబర్‌లో ప్రపంచంలోనే అత్యంత ధనవంతుడిగా నిలిచిన బిజోస్‌ తాజాగా శుక్రవారం నాడు పెరిగిన అమ్మకాలకు తోడు ఆ కంపెనీ షేర్లు కూడా బాగా పెరిగాయి. దీంతో ఆయన సంపద 100.3 బిలియన్‌ డాలర్లకు ఎగిసింది. 1999లో మైక్రోసాఫ్ట్‌ అధినేత బిల్‌గేట్స్‌ ఈ ఘనత సాధించారు. ఆ తర్వాత తొలిసారి బిజోస్‌ ఈ స్థానాన్ని కైవసం చేసుకున్నారు. అయితే బిల్‌గేట్స్‌ తన సంపదలో కొంత దాతృత్వ సంస్థలకు, గేట్స్‌ ఫౌండేషన్‌కు అందజేశారు. లేదంటే ప్రస్తుతం బిల్‌గేట్స్‌ సంపద 150 బిలియన్‌ డాలర్ల వరకూ ఉండేదని అంచనా. అమెజాన్‌ ప్రకటించిన ఆన్‌లైట్‌ రీటైలర్‌ బ్లాక్‌ ఫ్రైడే సేల్‌ భారీ విజయాన్ని సాధించింది. దీంతో బెజోస్‌ సంపదలో 1.7 బిలియన్‌ డాలర్లు జమ అయ్యాయి. ఈ ఏడాది మొత్తంలో 32.6 బిలియన్‌ డాలర్లు పెరిగింది. దీంతో ఈ అపరకుబేరుడి ఆస్తి విలువ మొత్తం 100 బిలియన్‌ డాలర్ల మైలురాయికి చేరింది. అమెజాన్‌లో బెజోస్‌కు 78.9మిలియన్‌ షేర్లు ఉన్నాయి.
మీ స్నేహితులకు రికమెండ్ చెయ్యండి